**Euharistie**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Euharistie

Suntem străinii zilelor de mâine

când ochi în ochi, ne privim străini,

suntem vinovații colțului de pâine,

frânt în ascuns spălându-ne pe mâini!

Ne spălăm, precum Pillat odată,

încercând să părem nevinovați,

dar pe creștet tichia maculată,

ne tot șoptește că suntem pătați!

În fiecare zi trecem pe lângă cruce

și nu privim în ochi pe răstignit,

nimic din noi aminte nu ne-aduce

că suntem aceia ce L-au osândit!

El frânge pâinea către noi, pe față,

nimic nu face-n lume pe ascuns,

din Trupul Lui împarte lumii viață

că El ne este singurul răspuns!

Și din sângele-I ne dă să bem puțin,

puțin, că-i scumpă fiecare picătură

preschimbată pentru noi în vin,

pentru tainica și sfânta Cuminecătură!